Page:Thrummy cap (2).pdf/13

 13                    Till nae langsyne nae mony kent That this same laird the rights did want; But now they ha'e him at the law, And the neist owk the laird maun shaw Afore the court the rights o's land; This puts him to an unco stand: For if he disna show them there, O' a' his lands he'll be stript bare. Nae hopes hae he to save's estate, This maks him sour and unca blate; He canna think whar's rights may be, And ne'er expects them mair to see, But now my friend mark what I tell, And ye'll get something to yoursel: Tak out the stane that's in the wa', And there you'll get the leathern ba'; Tis just the same that you did see, When you said that ye wad help me; The rights are sew'd up in its heart; But see ye dinna wi' them part Until the laird shall pay you down Just fifty guineas and a crown, Whilk at my death was due to me; This for thy trouble I'll give thee: And I'll disturb this house nae mair, 'Cause I'll be free from all my care-- This Thrummy promised to do, And syn the ghaist bad him adieu, And vanish'd wi' a pleasant sound Down thro' the laft and thro' the ground.